题顾云屋云山图
吕不用 (Yuan)
我识东吴顾文学，早岁丹青动黄阁。挥毫得意傲王侯，霜刮虬髯面如削。一自涂穷悲濩落，旅食南州梦非昨。蛟龙为鱼气郁勃，散作春云满丘壑。乾坤无地著茅茨，写向云根亦奇作。荒林日色晓苍凉，古木风声晚萧索。首阳蕨根秋土深，商岭芝苗今寂寞。看图为问人何在，晚交注意归猿鹤。